สมเด็จพระเจ้าอยู่หัว พระราชทานพระราชานุญาตให้จัดงานอุ่นไอรักคลายความหนาว สายน้ำแห่งรัตนโกสินทร์ และทรงจักรยานนำพสกนิกรร่วมกิจกรรม Bike อุ่นไอรัก จากพระลานพระราชวังดุสิต-คลองลัดโพธิ์ รวม 39 กิโลเมตร
สมเด็จพระเจ้าอยู่หัว พระราชทานพระราชานุญาตให้จัดงานอุ่นไอรักคลายความหนาว สายน้ำแห่งรัตนโกสินทร์ และทรงจักรยานนำพสกนิกรร่วมกิจกรรม Bike อุ่นไอรัก จากพระลานพระราชวังดุสิต-คลองลัดโพธิ์ รวม 39 กิโลเมตร

พลอากาศโท ภักดี แสง-ชูโต ผู้ช่วยเลขานุการในพระองค์สมเด็จพระเจ้าอยู่หัว เปิดเผยว่า ในโอกาสที่ สมเด็จพระเจ้าอยู่หัว พระราชทานพระราชานุญาตให้จัดงาน “อุ่นไอรักคลายความหนาว สายน้ำแห่งรัตนโกสินทร์” ระหว่างวันที่ 9 ธันวาคม 2561 ถึงวันที่ 19 มกราคม 2562 ณ พระลานพระราชวังดุสิตและสนามเสือป่า ได้พระราชทานพระราชานุญาต ให้จัดกิจกรรมปั่นจักรยาน “Bike อุ่นไอรัก” ในพิธีเปิดงาน เพื่อส่งเสริมให้ประชาชนเห็นความสำคัญในการรักษาสุขภาพด้วยการออกกำลังกายและเสริมสร้างความรักความสามัคคีในครอบครัวและสังคม 
สำหรับวันที่ 9 ธันวาคม 2561 สมเด็จพระเจ้าอยู่หัว จะเสด็จพระราชดำเนินไปทรงเปิดงานในเวลา 13.39 น. จากนั้นเวลา 15.00 น. จะทรงจักรยานนำผู้เข้าร่วมกิจกรรมปั่นจักรยาน “Bike อุ่นไอรัก” เส้นทางพระลานพระราชวังดุสิต–สวนสุขภาพลัดโพธิ์ อำเภอพระประแดง จังหวัดสมุทรปราการ รวมระยะทางไปกลับ 39 กิโลเมตร โดยเสด็จในขบวนจักรยานตามเส้นทางเสด็จพระราชดำเนิน ผ่านสายน้ำและคูคลองสำคัญ ตลอดจนโครงการอันเนื่องมาจากพระราชดำริ การบริหารจัดการน้ำคลองลัดโพธิ์ ในพระบาทสมเด็จพระปรมินทรมหาภูมิพลอดุลยเดช บรมนาถบพิตร 
โอกาสนี้ สมเด็จพระเจ้าอยู่หัว ได้พระราชทานเสื้อที่ทรงออกแบบด้วยพระองค์เอง แก่ผู้ลงทะเบียนเข้าร่วมปั่นจักรยาน เป็นเสื้อสีเหลืองคาดด้วยสีฟ้าเนื้อผ้าระบายอากาศได้ดี เหมาะสำหรับการปั่นจักรยาน ด้านหน้ามีข้อความ “BIKE” และสัญลักษณ์งานด้านหลังเป็นภาพวาดการ์ตูนฝีพระหัตถ์ทรงลงพระปรมาภิไธย 9 ธ.ค.61 
โดยในวันที่ 28 พฤศจิกายนนี้ ผู้ว่าราชการจังหวัดทั่วประเทศจะเข้ารับพระราชทานเสื้อเพื่อเชิญไปมอบแก่ผู้ลงทะเบียนเข้าร่วมกิจกรรมในวันที่ 1 และ 2 ธันวาคม เวลา 08.00 น.-16.00 น. ที่ศาลากลางจังหวัดทุกจังหวัด  ส่วนกรุงเทพมหานครรับที่สนามศุภชลาศัย สนามกีฬาแห่งชาติ

ด้านพลโท ณรงค์พันธ์  จิตต์แก้วแท้ แม่ทัพภาคที่ 1 กล่าวว่า เส้นทางปั่นจักรยานมีทั้งหมด 12 ขบวนแบ่งเป็นระยะสั้น ระยะกลาง และระยะยาว ได้แก่ ขบวน A สมเด็จพระเจ้าอยู่หัวทรงจักรยาน เส้นทางตั้งแต่ถนนพระลานพระราชวังดุสิต -คลองลัดโพธิ์ และกลับมายังพระลานพระราชวังดุสิต ขบวน B และ C เป็นผู้นำภาครัฐ เอกชนและประชาชนทั่วไป โดยทั้ง 3 ขบวนนี้จะปั่นเต็มระยะ 39 กิโลเมตร ผู้ร่วมกิจกรรม 3,800 คน 
นอกจากนี้ ยังมีขบวน D -K ที่สามารถเข้าไปลงทะเบียนเลือกเส้นทางการปั่นยังจุดเริ่มต้นต่างๆ ผ่าน www.bikeunairak2018.com รองรับผู้ร่วมกิจกรรมได้ 100,000 คน ขณะที่ส่วนภูมิภาคแต่ละจังหวัดมีการกำหนดเส้นทางไว้ทั้งหมดแล้ว